Der er lagt ekstra politiressourcer ind i sagen om en blotter, der er på fri fod i området omkring Abildvej i Frederikshavn. Det sker, efter en endnu ukendt mand tirsdag formiddag blottede sig for mindst en pige på Frydenstrandskoles område. Skolen huser elever fra 0. til 3. klassetrin. Politiets foreløbige efterforskning har vist, at manden forsvandt fra stedet i retning mod området omkring Engparken. - Vi har fuld fokus på sagen, og vil gerne have den opklaret hurtigst muligt, fortæller politikommissær Peter Skovbak, leder af Efterforskningscenter Frederikshavn. Den høje prioritering af sagen bunder blandt andet i, at det langt fra er første gang, at børn er blevet udsat for blufærdighedskrænkelser omkring Abildvej-kvarteret. Det er fjerde gang, det sker Det er nemlig fjerde gang inden for bare 13 måneder, at en blotter har været på spil i netop det område. Tilbage i september sidste år blev en kvinde passet op af en mand på Abildstien, hvor en mand blottede sig for hende. Og i december forrige år blottede en mand sit lem foran tre piger på 10 år ved søen i Søparken i samme område i Frederikshavn. - Der er nogle ting, der minder om hinanden i de fire sager, blandt andet at det er inden for samme geografiske område, så vi kan ikke udelukke, at der er en sammenhæng, siger politikommissær Peter Skovbak, leder af Efterforskningscenter Frederikshavn. Han tilføjer, at politiet allerede har fået en del henvendelser i sagen fra tirsdag formiddag, og politiet har flere tip at gå efter, men hører fortsat gerne fra folk, der måtte have set eller hørt noget i området - eller på anden måde har kendskab til sagen. - Folk skal hellere henvende sig en gang for meget end en gang for lidt, opfordrer Peter Skovbak. Politiet har øget patruljeringen i området efter tirsdagens episode og har de seneste dage desuden været til stede med en mobil politistation samt med forebyggelsesbetjente.
Nordjyllands Politi har lige nu fuld fokus på en anmeldelse om en blotter ved en skole i Frederikshavn, og trods flere henvendelser søger man fortsat oplysninger i sagen.